** MINISTERUL SĂNĂTĂŢII**

ORDIN nr. .................... / .............................

pentru modificarea şi completarea Ordinului ministrului sănătăţii nr. 39/2008 privind reorganizarea ambulatoriului de specialitate al spitalului

Având în vedere:

- Referatul Direcţiei managementul resurselor umane și structuri sanitare nr. ……...........................……………

În conformitate cu prevederile:

- Titlului V şi VII din Legea nr. 95/2006 privind reforma în domeniul sănătăţii, republicată, cu modificările şi completările ulterioare;

În temeiul:

- art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

ministrul sănătății emite prezentul

**O R D I N**

**Art. I** – Ordinul ministrului sănătăţii nr. 39/2008 privind reorganizarea ambulatoriului de specialitate al spitalului, publicat în Monitorul Oficial al României, Partea I, nr. 61 din 25 ianuarie 2008, se modifică şi se completează după cum urmează:

1. La articolul 2, alineatul (3) se modifică şi va avea următorul cuprins:

“(3) În vederea creşterii accesibilităţii populaţiei la serviciile medicale ambulatorii de specialitate, activitatea ambulatoriului integrat al spitalului se desfăşoară, în două ture, de către toţi medicii, prin rotaţie. Programarea nominală a medicilor din secţiile de specialitate pe parcursul unei zile, săptămâni, luni, în funcţie de organizarea activităţii, este propusă de şeful secţiei, avizată de directorul medical şi aprobată de managerul spitalului.”

2. . La articolul 2, după alineatul (3) se introduce un nou alineat, alin. (31) cu următorul cuprins:

“(31) Prin excepție de la alin. (3), activitatea în cadrul ambulatoriului se desfăşoară într-o singură tură, în situaţia în care numărul medicilor este insuficient sau există situaţii obiective care nu permit desfăşurarea acesteia în două ture”.

3. Articolul 12 se modifică și va avea următorul cuprins:

“Art. 12 (1) Ambulatoriul integrat al spitalului este coordonat de către directorul medical, care răspunde pentru activitatea medicală desfăşurată în cadrul acestuia.

(2) Modul de organizare a activităţii din cadrul ambulatoriului integrat al spitalului se aprobă de către managerul unităţii sanitare la propunerea directorului medical.”

**Art. II -** Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**Alexandru Florin ROGOBETE**